Tilbudsindhentning

Etablering og drift af lynlader ved pendlerplads ved Give afkørsel (afkørsel 9) ved primærrute 18

Der er et behov for hurtige opladningsmuligheder i hele Vejle Kommune for at understøtte den grønne omstilling og den gradvise overgang fra benzin og diesel til el i transport. I april 2024 var 8,3 % af alle biler i kommunen elektriske – en fordobling siden 2023 og knap en firdobling siden 2022, hvor sidste udbud af offentlige ladestandere fandt sted.

Vejle Kommune ønsker at sikre, at der er et godt ladeudbud med lynladning i Give-området bredt set, og for trafikanter på motorvejen mellem Vejle og Herning. På den baggrund ønsker Kommunen etablering og drift af 1-2 lynladere med hver 2 udtag ved motorvejsafkørslen i Give. Hver ladestander skal kunne levere mindst 150 kW. Efter gensidig aftale mellem tilbudsgiver og Vejle Kommune kan kontrakten udvides med yderligere op til 2 lynladere med hver 2 udtag.

Kommunen tilbyder en kontrakt af 10 års varighed med mulighed for forlængelse i op til yderligere 5 år efter gensidig aftale. Kontrakten tildeles den tilbudsgiver, der afgiver den højeste pris for koncessionskontrakten. Etableringen sker uden kommunal medfinansiering. Tilbudsgiver finansierer derfor selv alle udgifter, herunder kabelføring, tilslutningsbidrag, etablering af fundament, montage, reetablering af belægning og græs mv, drift og vedligehold, se herunder. Tilbudsgiver oppebærer således alene sit vederlag fra brugerbetalinger, hvilket betyder at tilbuds- giver **ikke** modtager betaling fra Vejle Kommune.

Tilbudsgiver skal opstille og drive ladestander(e), der overholder gældende lovgivning og sikkerhedskrav både ved opstillingstidspunktet og i driftsperioden. Tilbudsgiver skal selv sikre, at opstillede ladestander (e) i løbet af kontraktperioden teknisk set er afstemt med behovet i form af f.eks. stiktyper, sikringer etc.

Vejle Kommune har estimeret kontraktværdien i henhold til reglerne herom, og den samlede kontraktværdi overstiger ikke tærskelværdien anført i koncessionsdirektivet. Vejle Kommune gennemfører derfor tilbudsindhentningen med udgangspunkt i bestemmelserne i Udbudslovens afsnit V og almindelige forvaltningsretlige principper.

På den baggrund annoncerer Vejle Kommune med nærværende materiale en tilbudsindhentning som gennemføres i august/september måned 2024.

Tilbudsgiver kan i vedhæftede, som er vejledende, orientere sig yderligere om opgaven og på den baggrund tilkendegive sin eventuelle interesse for deltagelse i tilbudsindhentningen ved henvendelse på nedenstående mailadresse. Vejle Kommune skal modtage henvendelsen senest fredag den 5. august 2024. Der gøres i øvrigt opmærksom på, at Vejle Kommune inden udsendelse af materiale til brug for tilbudsafgivelse, vil gennemføre en kortfattet markedsdialog, med de interesserede virksomheder, med henblik på udarbejdelse af endeligt tilbudsindhentningsmateriale.

Med venlig hilsen  
  
Laura Marie Bork Nielsen

Jurist · Stabene | Politik & Jura  
Teknik & Miljø  ·  Kirketorvet 22  ·  7100 Vejle

Tlf. 20 32 42 03  ·  E-mail: [lamni@vejle.dk](mailto:lamni@vejle.dk)  ·  [www.vejle.dk](http://www.vejle.dk/)